Այսօր արդեն անիմաստ է խոսել այն մասին, թե որքանով էր այդ հանրաքվեն արդար, կամ որքանով էր Սահմանադրությունը համապատասխանում ժողովրդի ու պետության ձգտումներին: Կարևորն այն էր, որ երկիրն արդեն ուներ իր Գլխավոր օրենքը: Այն թույլ տվեց ներգրավվել եվրոպական ու այլ միջազգային կառույցներին, ապահովեց մարդու և ժողովրդի հիմնական իրավունքների իրացումը,: Անցած 16 տարիների ընթացքում Սահմանադրությունն էլ երկրի պես զարգացման ու փոփոխությունների ճանապարհ անցավ, բայց և երկրի համար դժվարին ու ծանրագույն պահերին առաջ ընթանալու ուղենիշ հանդիսացավ: Հանրապետության երկրորդ նախագահ Ռոբերտ Քոչարյանը ստանձնելով երկրի ղեկավարումը, ի սկզբանե հայտարարեց, թե կորևոր է համարում երկրի հիմնական օրենքի մեջ փոփոխություններ կատարելը և այն ժողովրդավարական առավել ժամանակակից չափանիշներին համապատասխանեցնելը: Ըստ հանրապետության նախագահի, Սահմանադրությունը պիտի դառնա ապրող օրենք: